Výrok "natočené podľa skutočných udalostí" dokáže každému filmu pridať ten správny šmrnc. O to intenzívnejšie je to pri historických filmoch, hororoch alebo práve pri kriminálnych drámach. Na plátnach kín tak máte jedinečnú možnosť vidieť zločin, ktorý sa niekedy naozaj stal. Podobne tomu bude aj pri snímke Králi zlodejov, ktorá nám zreprodukuje lúpež z roku 2015. Tá sa odohrala v Londýne a dodnes sa o nej hovorí ako o najväčšej lúpeži v histórii anglického zákona. Na internete ju nájdete pod názvom "Lúpež v Hatton Garden" alebo aj "Zlí dedkovia". Teraz sa pravdepodobne pýtate, prečo dostala takúto prezývku. Nuž, iba ťažko tomu uveriť…
O čom bude film Králi zlodejov?
Celá táto akcia bola totižto naplánovaná a vykonaná skupinou dôchodcov. Nešlo však iba o obyčajných starých ľudí, ale o skúsených zlodejov, ktorí ukradli veci v hodnote 200 miliónov libier. Hlavou celej lúpeže bol 77 ročný Brian Reader, ktorý bol za mlada veľmi známym zlodejom a podvodníkom. Práve jeho stvárni skúsený herec Michael Caine, ktorého môžete poznať z filmov od režiséra Christophera Nolana. Herecké obsadenie doplnia mená ako Michael Gambon, Jim Broadbent, Ray Winstone, Paul Whitehouse alebo Tom Courtenay. Ukáže sa aj herec Charlie Cox, ktorý je známy ako Daredevil v seriáloch od Netflixu.
Jednu nízkorozpočtovú adaptáciu tohto príbehu sme mohli vidieť už v roku 2017 – Jej názov bol The Hatton Garden Job. Tentokrát sa však filmu chopí režisér James Marsh, ktorý má na konte výborné snímky ako Teória všetkého alebo Man of Wire. Prepísanie tohto príbehu do scenára mal na starosti Joe Penhall, ktorý sa podieľal napríklad na úspešnom seriáli Mindhunter. Film je teda vo výborných rukách a my veríme, že nám táto dvojica prinesie poriadnu jesennú komédiu, ktorá sa prelína s kriminálnou drámou.
Tak čo, tešíte sa na herca Michaela Caine-a a jeho najväčšiu lúpež v histórii Anglicka?